এনআইএ দফতরের সামনে থেকে উদ্ধার চিনা রাইফেলের ‘স্কোপ’!

ওয়েব ডেস্ক : জম্মু ও কাশ্মীরের (Jammu and Kashmir) জাতীয় তদন্ত সংস্থা (এনআইএ) (NIA)-র সদর দফতরের সামনে থেকে উদ্ধার হল চীনের (China) তৈরি একটি অ্যাসল্ট রাইফেলের স্কোপ (Rifle Scope)! এই বিষয়টিকে ঘিরে ব্যপক চাঞ্চল্য ছড়িয়েছে। কিছুদিন আগেই এই স্কোপটি উদ্ধার করা হয়েছে বলে খবর।

পুলিশ সূত্রে খবর, জম্মু অঞ্চলের আসরারাবাদ এলাকায় একটি ছয় বছরের শিশুকে স্কোপটি নিয়ে খেলতে দেখা যায়। বিষয়টি নজরে আসতেই পুলিশ শিশুটির পরিবারের সঙ্গে কথা বলে। পরিবার জানায়, সকালে বাড়ির কাছের একটি আবর্জনার স্তূপ থেকে স্কোপটি কুড়িয়ে পেয়েছিল শিশুটি। পুলিশ (Police) জানিয়েছে, উদ্ধার হওয়া এই চীনা তৈরি স্কোপটি অ্যাসল্ট রাইফেলের পাশাপাশি স্নাইপার রাইফেলেও ব্যবহার করা যায়। ঘটনার গুরুত্ব বিবেচনা করে জম্মু অঞ্চলের সিদ্ধড়া এলাকায় তল্লাশি অভিযান শুরু করা হয়েছে। উচ্চপদস্থ পুলিশ আধিকারিকরাও ঘটনাস্থলে পৌঁছে পরিস্থিতি খতিয়ে দেখেন।

আরও খবর : সাপের ছোবল! বিমার টাকা হাতাতে বাবার সঙ্গে যা করল ছেলেরা

এই ঘটনায় সংশ্লিষ্টতার অভিযোগে সাম্বা জেলা থেকে ২৪ বছর বয়সি এক যুবককে আটক করা হয়েছে বলে জানিয়েছে সংবাদ সংস্থা পিটিআই । জম্মু পুলিশের এক মুখপাত্র জানান, “সিদ্ধড়া এলাকা থেকে একটি টেলিস্কোপিক ডিভাইস উদ্ধার করা হয়েছে, যা আগ্নেয়াস্ত্রে সংযুক্ত করা যায়। বিষয়টি গুরুত্ব সহকারে তদন্ত করা হচ্ছে।”

পুলিশের স্পেশাল অপারেশন গ্রুপ-এর একাধিক দল তদন্তে নেমেছে। তবে পুলিশ সাধারণ মানুষকে আতঙ্কিত না হওয়ার আহ্বান জানিয়েছে। এদিকে, পৃথক এক ঘটনায় সাম্বা জেলা থেকে তানভির আহমেদ নামে এক ব্যক্তিকে হেফাজতে নেওয়া হয়েছে। তাঁর মোবাইল ফোনে একটি ‘পাকিস্তানি’ নম্বর পাওয়া যাওয়ার পরেই পুলিশ তাঁকে আটক করে বলে জানা গিছে। তানভির আহমেদ দক্ষিণ কাশ্মীরের অনন্তনাগের বাসিন্দা হলেও বর্তমানে সাম্বায় বসবাস করছিলেন। ঘটনাগুলির সঙ্গে কোনও যোগসূত্র রয়েছে কি না, তা খতিয়ে দেখছে পুলিশ।